RESOLUCIÓN do 3 de xullo de 2008, da Secretaría Xeral de Relacións Institucionais, pola que se ordena a publicación do Acordo da Comisión Bilateral de Cooperación Administración Xeral do Estado-Comunidade Autónoma de Galicia en relación coa Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008.
VICEPRESIDENCIA DA IGUALDADE E DO BENESTAR — III. OUTRAS DISPOSICIÓNS — 17/07/2008

Consonte o establecido no artigo 33 da Lei orgánica 2/1979, do 3 de outubro, do Tribunal Constitucional, modificada pola Lei orgánica 1/2000, do 7 de xaneiro, esta Secretaría dispón a publicación do acordo que figura como anexo á presente resolución.
Santiago de Compostela, 3 de xullo de 2008.
Xoán Antón Pérez-Lema López
Secretario xeral de Relacións Institucionais
ANEXO
Acordo da Comisión Bilateral de Cooperación Administración Xeral do Estado-Comunidade Autónoma de Galicia en relación coa Lei da Comunidade Autónoma de Galicia 16/2007, do 26 de decembro, de orzamentos xerais da Comunidade Autónoma de Galicia para o ano 2008.
A Comisión Bilateral de Cooperación Administración Xeral do Estado-Comunidade Autónoma de Galicia, na súa reunión celebrada o día 24 de xuño de 2008, adoptou o seguinte acordo:
1º. De conformidade coas negociacións previas celebradas polo grupo de traballo constituído por Acordo da Comisión Bilateral de Cooperación Administración Xeral do Estado-Comunidade Autónoma de Galicia, do día 25 de marzo de 2008, para o estudo e proposta de solución en relación coas discrepancias suscitadas sobre o artigo 60 da Lei da Comunidade Autónoma de Galicia 16/2007, do 26 de decembro, de orzamentos xerais da Comunidade Autónoma de Galicia para o ano 2008, ambas as partes consideran solventadas as discrepancias, e para estes efectos a comunidade autónoma comprométese a promover, no prazo de seis meses, a modificación deste precepto da Lei 16/2007, nos seguintes termos:
«Artigo 60. Estimación por referencia aos valores que figuren nos rexistros oficiais de carácter fiscal.
Nas comprobacións de valor de inmobles polo medio establecido no artigo 57.1º b) da Lei 58/2003, xeral tributaria, a Administración tributaria poderá aplicar coeficientes multiplicadores que se aproben e publiquen mediante orde da Consellería de Economía e Facenda aos valores contidos no Catastro Inmobiliario. Tratándose doutro tipo de bens, a comprobación de valores poderá referirse directamente aos que figuren nos rexistros oficiais de carácter fiscal que determine a Administración tributaria galega, a cal poderá declarar o recoñecemento como Rexistro Oficial de Carácter Fiscal de calquera rexistro elaborado ou asumido como oficial pola Xunta de Galicia que inclúa valores deses bens, sempre que se aproben e publiquen, mediante orde da Consellería de Economía e Facenda. Na aplicación dos valores procedentes destes rexistros, poderase proceder á súa actualización mediante os índices de variación de prezos publicados polas distintas administracións públicas ou por institucións
especializadas».
Igualmente, e por coherencia con esta nova redacción do artigo 60, no artigo 62 substituirase o termo «os rexistros oficiais» por «o rexistro oficial».
2º. Que a ministra de Administracións Públicas comunique este acordo á presidenta do Tribunal Constitucional, para o seu coñecemento e efectos.
3º. Publicar este acordo no Boletín Oficial del Estado e no Diario Oficial de Galicia.
Madrid, 24 de xuño de 2008.
Elena Salgado Méndez	Anxo Manuel Quintana González
Ministra de Administracións	Vicepresidente da Igualdade
Públicas	e do Benestar